
Kasutusloa andmine ( Paul Kerese tänav 20/22)

1. ASJAOLUD JA MENETLUSE KÄIK

13.08.2018 ehitisregistri e-keskkonda laekus läbivaatamiseks Paul Kerese 20/22 kinnistul ehitatud staadioni ning universaalväljaku koos teenindatavate rajatistega kasutusloa taotlus nr 1811371/12847. Taotlusele on lisatud ehitusprojekt, ehitusdokumentatsioon. 

13.08.2018 ehitisregistri e-keskkonnas, koduleht www.ehr.ee, on genereeritud kasutusloa eelnõu nr 1812371/09514, menetlus nr 143167.
Ehitusseadustiku § 130 lõike 2 punkti 2 kohase kontrolli kohta on 27.08.2018 koostatud akt, milles ehitise ülevaatusse kaasatud isikud avaldavad oma arvamust ehitiste kohta kasutusloa andmiseks. 

27.08.2018 ehituse tellija on tagastanud ehitiste nõuetele vastavuse kontrollimise akti. Kõik kaasatud isikud, ehitusettevõtja ja omanikujärelevalve vastutavad spetsialistid hindasid Paul Kerese 20/22 kinnistul ehitatud staadioni ning universaalväljaku koos teenindatavate rajatistega vastavaks nõuetele ning ehitise nõuetele vastavuse kontrollimise aktil kinnitasid oma allkirjadega, et ehitusseadustiku §is 55 loetletud põhjused kasutuslubade väljastamisest keeldumiseks puuduvad.

Järelevalve menetluse käigus esitatud dokumentatsioonis ning objektil on avastatud puudused ning kasutusloa eenõu on tagastatud puuduste kõrvaldamiseks.

23.08.2018 ehitisregistri elektroonilisse keskkonda laekus edaspidiseks menetlemiseks kõrvaldatud puudustega kasutusloa taotlus nr 1811371/12847-2. On genereeritud uus kasutusloa eelnõu nr 1812371/09514-2.

28.08.2018 ehitisregistri elektroonilises keskkonnas kõik, va geodeesia ja maakorralduse osakond, kaasatud isikud kooskõlastasid kasutusloa taotluse kasutusloa väljastamiseks. Geodeesia ja maakorralduse osakond kooskõlastamata jätmise põhjendas järgmiselt: „Teostusjoonised on vastu võetud 24.08.2018. Puudub veel EHITUSJÄRGNE KONTROLLMÕÕDISTUS. Vt. www.narvaplan.ee/geodeesia --> 'Geodeetiliste mõõdistuste meelespea'”.

Ehitusseadustiku § 54 lg 7 kohaselt kui kasutusloa eelnõu kohta on kooskõlastamise või arvamuste andmise käigus esitatud märkusi, võtab pädev asutus need asjakohaselt arvesse või põhjendab arvestamata jätmist. 

Järelevalve osakond jätab arvesse võtmata geodeesia ja maakorralduse osakonna kooskõlastamata jätmise põhjuse, põhjendades seda järgmiselt: kehtivas seadusandluses puudub mõiste „Ehitusjärgne kontrollmõõdistus“ ning „Geodeetiliste mõõdistuste meelespea'”. Kooskõlastaja ei suutnud seletada, mille poolest konkreetselt koos ehitusdokumentatsiooniga esitatud teostusmõõdistus, mis on kohustuslik esitamiseks majandus- ja taristuministri 14.04.2016 määruse nr 34 „Topo-geodeetilisele uuringule ja teostusmõõdistamisele esitatavad nõuded“ ehitusdokumentatsiooni koosseisus, erineb geodeesia ja maakorralduse osakonna nõutud „ehitusjärgsest kontrollmõõdistusest“.

Narva Linnavolikogu 14.06.2018 määruse nr 12 Narva Linnavalitsuse Arhitektuuri- ja Linnaplaneerimise Ameti põhimääruse § 8 punkti 20 kohaselt geodeesia ja maakorralduse osakonna põhiülesanded on geodeetiliste tööde (so topo-geodeetiline uuring, teostusmõõdistamine, ehitusjärgne kontrollmõõdistamine jms) korraldamine.
Seega ehitusseadustiku § 55 kohaselt Paul Kerese 20/22 kinnistul ehitatud staadionile ning universaalväljakule koos teenindatavate rajatistega kasutusloa andmisest keeldumise põhjused puuduvad. 

2. ÕIGUSLIKUD ALUSED

2.1.
Ehitusseadustiku § 51 lõike 1 kohaselt kasutusloa annab kohaliku omavalitsuse üksus, kui seadusega ei ole sätestatud teisiti.

2.2.
Narva Linnavalitsuse Arhitektuuri- ja Linnaplaneerimise Ameti põhimääruse § 9 lõike 2 kohaselt järelevalve osakonna põhiülesandeks on ehitus- ja kasutuslubade taotluste menetlemine ning linnavalitsuse vastavasisuliste korralduste ettevalmistamine, mille alusel toimub ehitusloa või kasutusloa andmine, muutmine, kehtetuks tunnistamine või andmisest keeldumine.

3. OTSUS

3.1.
Väljastada Paul Kerese 20/22 kinnistul ehitusprojekti, töö nr 2/2016, projekteerija OÜ EJL Ehitusbüroo, kohaselt ehitatud staadionile ning universaalväljakule koos teenindatavate rajatistega kasutusluba. 
3.2.
Kohustada ehitustööde tellijat korraldama Paul Kerese 20/22 ehitatud staadioni ning universaalväljaku koos teenindatavate rajatistega ehitusjärgse kontrollmõõdistuse teostamine.

4. RAKENDUSSÄTTED

4.1. Korraldus jõustub seadusega sätestatud korras. 

4.2.
Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.  

